แรงขาย “แบงก์-พลังงาน” กด SET ปิดเช้าลบ 9 จุด
SET ปิดเช้าลบ 9 จุด รับแรงขายแบงก์-พลังงาน หลังบาทอ่อนค่ากดดันและรอผลประชุมกนง. แนวโน้มช่วงบ่ายให้แนวรับที่ 1,610 จุด กับ 1,600 จุด ขณะที่แนวต้าน 1,617-1,620 จุด
SET ปิดเช้าลบ 9 จุด รับแรงขายแบงก์-พลังงาน หลังบาทอ่อนค่ากดดันและรอผลประชุมกนง. แนวโน้มช่วงบ่ายให้แนวรับที่ 1,610 จุด กับ 1,600 จุด ขณะที่แนวต้าน 1,617-1,620 จุด
27 ก.ย. 2565

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์-รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยช่วงเช้าที่รีบาวด์ได้ตามตลาดหุ้นอื่นๆในภูมิภาค แต่อย่างไรก็ตามยังคงมีแรงขายจากนักลงทุนต่างชาติออกมาต่อเนื่อง รับแรงกดดันของค่าเงินบาทที่อ่อนค่าลงใกล้แตะระดับ 38 บาท หรือ อ่อนค่ามากสุดในรอบ 16 ปี ยังคงกดดันตลาดอยู่
โดยแรงขายส่วนใหญ่อยู่ในกลุ่มแบงก์ และ กลุ่มประกัน ก่อนที่จะมีการประชุมคณะกรรมการนโยบายการเงิน (กนง.) ที่จะมีขึ้นในวันที่ 28 ก.ย. ว่าจะมีการปรับขึ้นอัตราดอกเบี้ยนโยบายเพียง 0.25% ขณะที่กลุ่มพลังงานยังคงได้รับแรงกดดันจากราคาน้ำมันที่ปรับตัวลดลงมาต่อเนื่องถึง 15% ในเดือน ก.ย. หรือ ต่ำสุดในรอบ 9 เดือน
สำหรับแนวโน้มตลาดในช่วงบ่าย คาดว่า ดัชนีฯน่าจะแกว่งไซด์เวย์ทั้งในแดนบวก และ แดนลบ เพื่อที่จะรอผลการประชุม กนง. ที่จะมีขึ้นในวันพรุ่งนี้ รวมไปถึงทิศทางตลาดหุ้นยุโรป และ ตลาดหุ้นสหรัฐ ในช่วงบ่ายนี้ พร้อมให้แนวรับที่ 1,610 จุด กับ 1,600 จุด ขณะที่แนวต้าน 1,617-1,620 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
TLI มูลค่าการซื้อขาย 2,834.02 ล้านบาท ปิดที่ 16.60 บาท ลดลง 0.90 บาท
KBANK มูลค่าการซื้อขาย 2,310.09 ล้านบาท ปิดที่ 146.50 บาท ลดลง 3.00 บาท
PTTEP มูลค่าการซื้อขาย 1,296.24 ล้านบาท ปิดที่ 164.00 บาท ลดลง 2.00 บาท
CH มูลค่าการซื้อขาย 1,135.07 ล้านบาท ปิดที่   5.50 บาท เพิ่มขึ้น 0.20 บาท
BBL มูลค่าการซื้อขาย 1,120.79 ล้านบาท ปิดที่ 137.00 บาท ลดลง 2.00 บาท